Franse premier kom nie meer na SAFranse eerste minister Édouard Philippe (Foto: Mueller via Wikimedia Commons) Die Franse eerste minister se besoek aan Suid-Afrika is ter elfder ure onbepaald uitgestel. Édouard Philippe sou beleggers na verwagting Donderdag en Vrydag op sy twee dag lange besoek op die hoogte gebring het van pres. Emmanuel Macron se pro-sake-hervormings, berig die Johannesburgse dagblad The Citizen. Pres. Cyril Ramaphosa se kantoor het bevestig Philippe het die besoek uitgestel nadat Frankryk se minister van binnelandse sake, Gérard Collomb, onverwags bedank het. Philippe sou na verwagting ook bilaterale ooreenkomste met Suid-Afrika onderteken het. Volgens die Nederlandse dagblad De Telegraaf het Macron Maandag nog geweier om sy bondgenoot se bedanking te aanvaar, maar Philippe, wat Collomb se amp intussen saam met sy eie waarneem, het Dinsdag gevra om voorstelle vir ŉ moontlike opvolger te doen nadat hy dit skaars 24 uur later aanvaar het. Deutsche Welle beskryf Collomb se bedanking as ŉ reuse-terugslag vir Macron, wie se verhouding met die oudburgemeester van Lyon al soos dié van ŉ vader en seun beskryf is. Hy is die derde Franse minister wat binne drie maande bedank. Hul verhouding het versuur weens ŉ skandaal oor een van Macron se gewese lyfwagte wat verfilm is terwyl hy betogers hardhandig behandel het. Tydens ŉ parlementêre ondersoek het Collomb vir Macron daarvan beskuldig dat sy kantoor hul plig versuim het deur nie dié voorval aan te meld nie.